18
Jatuncaray Babilonia marca ushacangan
1 Tsaypitanam cielupita poderöso llapan mandacuyninwan juc angel bäjaycamugta ricasquirgä. Tsaymi tsay angelpa alläpa chipacyayninwan cay patsapis jancat atsicyasquirgan. 2 Tsaymi juc mantsacaypag jinchi vozninwan gayacurnin nirgan:
“¡Ushacashganam! ¡Ushacashganam jatuncaray Babilonia marca!
Cananga llapan supaycunapa wajinwan
tucuyläya mana alli espïritucuna täcuyänanmi ticrashga.
Tsaynöllam mana alli chucaru melanaypag pishgocunapa
geshuncunamanmi ticrashga.
3 Tsay llapan naciunchö runacunapis
imayca vïnowan löcuyar machashganömi caycäyan.
Tsaymi mana alli yarpayninwan lluta jucnin jucninwan
mana allicunata rurar puriycäyan.
Tsaynöllam llapan mundupita reycunapis
paywan imayca mana allicunata ruracarnin puriyargan.
Tsay llapan munduchö imayca ranticugcunapis
alläpam rïcuyäyashga
Babilonia marcapa alläpa imaycan capuptin
lluta imaycata rurar perdetsinganwan” nir.
4 Tsaypitanam cielupita juc voz nimugta wiyargä:
“Llapayqui nogapagcag runäcuna tsay mundupita yargayämuy,
llapan mana alli jutsa rurayanganpita tucuyläya mantsacaypag
sufritsicuy mana alli geshyaycunawan mana sufriyänayquipag.
5 Paycunapa mana alli jutsancunam,
asta cieluman tincut pëlacashga.
Tsaymi Dios Yayaga llapan runacuna
tucuyläya mana alli rurayangancunata yarpasquirgan.
6 Dios Yayaman criyicugcunata chiquirnin gaticachar entregacunganpita,
ishcay cuti mas quiquin Babilonia marcata entregayay.
Tsaynölla llapan mana alli ruranganpitapis, ishcay cuti mas sufritsirnin pägayay.
Paytaga cay munduchö runacunata ayag vïnotanö
tallurcur upyatsinganpitapis,
ishcay cuti tallurcur mas pürullata upyatsiyay.
7 Quiquinpa riquësanpag ayrajarnin cushishga aläbacur,
munayllanwan yarpar quiquillanpag imaycatapis entregacungannölla,
quiquintapis castigarnin mantsacaypag llaquicuywan sufrimientuchö catsiyay.
Payga shongollanchö yarparmi nican:
‘Nogaga caychömi reyna jamaycä.
Nogaga manam viudatsu cä, ni imaypis manam llaquicur sufrishagtsu’ nir.
8 Tsaymi juc junagllachö mantsacaypag sufritsicuy
llapan mana alli geshyaycuna payman shayamunga:
wañuywan alläpa llaquicuynintin mallagäcuy.
Dios Yayaga alläpa poderöso Señormi
llapan imayca mana alli rurangancunapita condenananpag.
Tsaymi Babilonia marcata ninawan rupatsirnin jancat ushacätsinga.”
9 Llapan mundupita reycunam jucnin jucninwan lluta puricur mana allicunata rurarnin, imayca riquësancunawanpis lluta perdetsiyanganpitam rabiarnin alläpa llaquicur wagarnin sufriyangan, ninawan jancat rupar lunyarrag goshnigta ricarnin. 10 Tsay llapan castïgucunawan sufriycanganta ricarmi, alläpa mantsacashga carullapita ricararnin gayaycachar niyanga:
“¡Allau! ¡Allau jatuncaray shumag Babilonia
llapan marcata mandagnin poderösa marca!
¡Cananga juc örallachömi llapan mantsacaypag
ushacay castïguyqui chämushga!”
11 Tsaynöllam llapan mundupita ranticug runacunapis rabiarnin llaquicur wagayanga, tsay jatun Babilonia marcapag. Tsaynö päsasquiptinga mananam ni pipis rantinganatsu llapan gepincuna rantipag apayämungantapis. 12 Tsaymi manana rantig cayanganatsu, tsay llapan maytsica gorita, yurag gellayta, alläpa shumag chipacyag chaniyog rumicunata, perlascunata, alläpa fïno lïnopita tëlacunata y sedapitawan cuyacuypag morädo chipacyag puca tëlacunata. Tsaynöllam llapan cläsi alläpa mushcug gerucunata, marfilpita tucuyläya adornocuna rurashgata, alläpa shumag gerucunapita, broncipita, fierropitawan marmolpita rurashgacunata rantiyanganatsu. 13 Tsay maytsica canelacunata, mushcug jachacunatawan goracunata, incienciuta, mirata, mushcug perfümita, vïnota, olïvospa aceitinta, alläpa fïna jarinatawan trïgutapis rantiyanganatsu. Tsaynöllam alläpa maytsica wätacunata, üshacunata, bestiacunata, cärrocunata asta servicug esclävupag cuerpuncunatawan almancunatapis ranticuyänanpagmi runamajincunatapis apayämurgan.
14 “Tsaymi llapan ranticugcunaga tsay Babilonia marcapagga niyanga:
‘¡Cananga mananam capushunquinatsu tsay alläpa munangayqui
allish gustashungayquicuna!
¡Cananga alläpa cushicuypag chipacyag
llapan imayca riquësayquicunatawan llapan imayca capushungayquitam
imayca ogragnö mana ni imay mas tarinayquipag
llapanta jancat perdergoyqui!’ nirnin.”
15 Tsay llapan imaycata ranticur negociuta ruragcunapis, Babilonia marcapa gellayninwanmi alläpa rïcu ticrayargan. Tsaymi llapan negocianticunapis tsay castïguwan alläpa sufrigta ricar, carucunallachö mantsacashga rabiarnin llaquicur caycäyanga. 16 Tsaynam wagarnin gayaycachar niyargan:
“¡Allau! ¡Allau jatuncaray shumag Babilonia marca!
Unayga tucuyläya chipacyag fïno lïnopitawan
morädontin puca shumag llatapashga warminömi cargayqui.
Tsaynöllam shumag chipacyag llatapacunawan goriwan,
gellaywan, tucuylaya cuyacuypag chaniyog rumicunawan
y perlascunawan adornashga cargayqui.
17 ¡Tsay llapan imayca riquësayquim cananga juc örallachö jancat ushacashga!”
Llapan büquicunapa capitannincunawan runacuna, lamarchö purigcunawan lamar rurinchö arugcunapis, alläpa carullachönam quëdacuyargan. 18 Tsay jatuncaray Babilonia marca ruparnin goshnigta ricarmi, gayaraycachar niyargan: “¿Cay jatuncaray shumag alli marcanöga manam ni maygan marcapis masga cantsu?”
19 Tsaynö nirmi llapan rabiar mantsacashga llaquicur, umancunamanpis allpacunata lagchirnin gayaycacharnin wagar niyargan:
“¡Allau! ¡Allau jatuncaray shumag Babilonia marca!
Llapan imaycayog rïca marca canganwanmi llapan lamarchö
büquiyogcunapis alläpa rïcu ticrayargan.
¡Cananga llapanpis juc örallachömi jancat ushacar
manacagman ticrasquirgon!
20 ¡Llapan criyicugcunawan mana jutsannagcuna
y apostolcunawan profëtancuna y cieluchö caycagcunapis
tsay jatuncaray Babilonia marca ushacanganta cushicuyay!
Tsay marcatam quiquin Dios Yaya llapan imayca
mana allicunata ruranganpita condenar juzgashga
sufritsiyäshungayquipita” nirnin.
21 Tsaypitanam juc poderöso mandacug angel molinupag jatuncaray rumita pallarcur, lamar rurinman caynö nir jitarpurgan:
“Caynömi jatuncaray shumag Babilonia marca,
gampis uraypa lamarman jitarpushga canqui
manana masga ni imay tariyäshunayquipag.
22 Mananam llapan cälliquicunachö ni imaypis arpatawan lautapa
ni trompëtapa shumag müsican töcayangantapis wiyanquinatsu.
Tsaynöllam imayca ruray yachag obrërocunapis cayanganatsu
ni rumipita molinupa gayarayninpis ni imay wiyacangantsu.
23 Gam Babilonia marcachöga, mananam lamparacunapa actsinpis atsicyanganatsu.
Tsaynöllam ni imaypis alläpa büllata rurar casaracuy fiestacunatapis wiyayanganatsu.
Tsay llapan ranticug runayniquicunaga puntata llapan munduchö alläpa poderöso runacunam cayargan.
Tsaynö carmi gamga llapan naciuncunata brujeriayquiwan llullatsirnin engañargayqui.
24 Tsay Babilonia marcachömi Dios Yayapa profëtancunapawan
jutsannag acrashga criyicugcunapa yawarnincunata tariyashga.
Tsaynöllam llapan munducunachö wañutsiyangan runacunapa yawarnintapis tariyargan” nir.